ජලය, මිනිසාගේ මූලික අවශ්‍යතාවක්.එහෙත් හොරණ - වවුලුගල ගම්මානයේ පදිංචිකරුවන් නිරන්තරයෙන් පානීය ජලය හා නිසි මාර්ග පහසුකම් නොමැතිකමින් දුෂ්කරතා රැසකට මුහුණ පා සිටින පුවතක් අපට වාර්තා වුණා.අද රතුමිනිත්තුවේ අවධානය ඒ පිළිබඳවයි.හොරණ ප්‍රාදේශීය ලේකම් කොට්ඨාසයට අයත් වවුලුගල ග්‍රාමසේවා වසමේ පදිංචි නිවාස 300ක පමණ පදිංචිකරුවන් නිරන්තරයෙන් පානීය ජලය හා නිසි මාර්ග පහසුකම් නොමැතිකමින් දුෂ්කරතා රැසකට මුහුණ පා සිටිනවා.ගම්මුන් පෙන්වා දෙන්නේ, තමන් කඳු සහිත ප්‍රදේශයක ජීවත් වන බැවින් පානීය ජලය සපයා ගැනීම දැඩි දුෂ්කර කාර්යයක් වී ඇති බවයි.මේ පිළිබඳව අවස්ථා රැසකදී බලධාරීන්ව දැනුවත් කළද මෙතෙක් ඔවුන්ගේ අවධානය තමන් වෙත යොමු නොවූ බව ඔවුන් පවසනවා.වවුලුගල ගම්මානයට ජලය සැපයීම සඳහා ජල ටැංකියක් ඉදිකෙරුණද, එම ව්‍යාපෘතිය අතරමග නවතා දැමීම හේතුවෙන් ඉන් නිසි ප්‍රයෝජනයක් ගැනීමට හැකිව නැහැ.පානීය ජල ගැටලුවට අමතරව වවුලුගල වැසියන් මුහුණ දෙන තවත් ගැටලුවක් වන්නේ සිය ගම්මානයට පැමිණීමට නිසි මාර්ග පහසුකම් නොමැති වීමයි.